**5-dages kursus om neuro-rehabilitering**

**Mødecentret 17:48 i Odense**

**Alle dage kl 9.00 – 15.00**

**5/9 2017: Rehabiliteringsbegrebet – og at komme sig som menneske efter en hjerneskade**

Dorthe Birkmose, psykolog

Chalotte Glintborg, psykolog og ph.d., Aalborg Universitet

Begreber som rehabilitering, inklusion, robusthed og sundhed bruges intenst i disse år, og nogle gange skrider indholdet af begreberne. Der kan være tale om deciderede skævvridninger, hvor be­greberne bruges til noget andet – fx til at dække over besparelser. Derfor skal vi gøre os klart, hvor­dan vi som professionelle kan holde fast i rehabilitering som et fagligt og betydningsfuldt begreb.

Når mennesker rammes af sygdom og skal igennem et rehabiliteringsforløb ses ofte en række psyko-sociale følger – men hvor gode er vi til at adressere disse følger i hjerneskaderehabilite­ringen? Chalotte Glintborg vil dels præsentere forskningsresultater, der ser på udbyttet af rehabilli­tering ud fra et borger- og pårørendeperspektiv, og dels præsentere feltet psykologisk rehabilitering. Psykologisk rehabilitering drejer sig om at håndtere de psyko–sociale følger af at få og/eller leve med sygdom.

**Litteratur**

Glintborg, C.: *Grib mennesket. En konceptuel og empirisk undersøgelse af koordineret rehabilitering: objektivt bio-psyko-social udbytte for voksne med erhvervet hjerneskade samt klienters og pårørendes oplevelse af rehabiliteringen med og uden kommunal koordination*. Aalborg Universitet, PH.D. afhandling 2015.

Glintborg, C.; Mateau, N.C. & Høgsbro, K. (2016): Contradictions and conflicts in brain injury rehabilitation. A systemic inquiry into models of rehabilitation. *Scandinavian Journal of Disability Research*, 2016, side 1-15*.*

Rehabiliteringsforum: *Hvidbog om rehabiliteringsbegrebet. Rehabilitering i Danmark.* Marselisborgcentret 2004.

**6/9 2017: Vores arbejde med andres motivation**

Dorthe Birkmose, psykolog

Det styrende paradigme og det ikke-dirigerende paradigme brydes med hinanden, og det bør man som praktiker forholde sig til. Hvor styrende må man være? Også selvom vi synes, at vi ved bedst – og måske endda kan argumentere fagligt for det. Hvor meget må borgeren selv definere sine mål? Hvad må borgeren og de pårørende sige nej til?

Kunsten er at arbejde med et andet menneskes motivation uden at overskride vedkommendes græn­ser. Også selvom vi kan være i tvivl om, hvorvidt mennesket har kognitive ressourcer til at træffe beslutningerne selv. Derfor skal vi se nærmere på det risikable refleksionsspørgsmål ”hvordan mo­tiverer vi borgeren til at …?” og den lige så risikable ide om nudging. Jeg vil fortælle om modstand og indlært hjælpeløshed som de vigtigste teoretiske begreber. Og vi runder dagen af med at se på forskellige niveauer i motivationsarbejdet lige fra det mest overfladiske i form af be­lønninger over ros og anerkendelse til de somatiske markører som det dybeste niveau.

**Litteratur**

Rollnick, S.; Miller, W.R. & Butler, C.C.: *Motivationssamtalen i sundhedssektoren*. Kapitel 1: Motivationssamtalen – principper og evidens. Kapitel 2: Motivationssamtalens anvendelse i sundhedspraksis. Kapitel 3: Motivationssamtalen i praksis. Hans Reitzels Forlag 2013, side 17-64.

**3/10 2017: Hjerneprocesser: Grundlæggende om hjernens struktur og funktion**

Randi Starrfelt, neuropsykolog, Københavns Universitet

Her gives en introduktion til neuropsykologi: Hjernens anatomi (meget overordnet), de sygdomme og skader, der hyppigst rammer hjernen hos voksne, og de hjernemekanismer, der er vigtige ved læring/genoptræning. Forholdet mellem kognitive funktioner og forstyrrelser – og de underliggende skader – diskuteres og sættes i en praksisnær sammenhæng. De vigtigste kognitive funktioner (visuel perception, sprog, hukommelse, opmærksomhed, og styringsfunktioner) og relaterede kog­nitive forstyrrelser beskrives og diskuteres med inddragelse af cases.

**Litteratur**

Vogel, A. & Gerlach, C.: Neuropsykologiske forstyrrelser. Fra Sørensen, P.S.; Gjerris, F. & Paulson, O.B.: *Klinisk neurologi og neurokirurgi* (6. udgave). FADL´s Forlag 2015, side 136 - 158.

**4/10 2017: Neurorehabilitering – forudsætningerne for træning**

Inge Wilms, Ph.d. i psykologi og hjerneforsker, Københavns universitet

Her kigger vi på, hvad rehabilitering er dels i neuropsykologisk og dels i menneskelig forstand. Deltagerne introduceres til de grundlæggende mekanismer i hjernen, der gør det muligt at komme sig helt eller delvist efter hjerneskade. Vi kigger blandt andet på hjernens generelle indlærings­mekanismer (plasticitet) og på hvordan hjernen generelt bliver påvirket af skade og sygdom. Vi diskuterer forskellen på genoptræning og træning i kompenserende teknikker og hvordan dette på­virker hjernen. Sidst men ikke mindst vil deltagerne få en introduktion til, hvordan almindelig ad­færd og levevis kan påvirke hjernen i positiv retning både hos raske og skadede personer.

**Litteratur**

Nielsen, J. B. & Gade, A. (red.): *Den plastiske hjerne.* Hjerneforum 2011.

Se også øvrige udgivelser fra Hjerneforum: http://www.hjerneforum.dk/boeger

Donker-Cools, B.H.P.M.; Daams, J.G.; Wind, H. & Frings-Dresen, M.H.W. (2016) Effective return-to-work interventions after acquired brain injury: A systematic review. *Brain Injury*, 30:2, pp. 113-131.

**5/10 2017: Neurorehabilitering – træning og livet fremover**

Inge Wilms, Ph.d. i psykologi og hjerneforsker, Københavns universitet

Vi fortsætter fra dagen i går med konkret at se på, hvordan man gennem træning og levevis kan opnå forbedring af sine kognitive færdigheder. Der vil i høj grad blive taget udgangspunkt i delta­gernes hverdag, og alle vil blive bedt om at indsende eksempler på sager, som vil blive anonymise­ret og diskuteret. Skønt årsagen til skader på hjernen kan være ens, så medfører hjerneskader altid individuelle vanskeligheder, der skal tages hensyn til, når borgeren skal hjælpes videre med at op­retholde et tåleligt liv.

Moderne rehabilitering kræver intensiv træning, og det kan være svært og dyrt at opnå den fornødne styrke i træningen. Der er brug for nye tiltag og øget samspil mellem faggrupper, forskere og borge­re.

Den sidste halve time bruges på uddeling af kursusbevis og refleksionstid sammen med Dorthe Birkmose.

**Litteratur**

Wæhrens, E, Winkel A., Jørgensen, H.S.: Kapitel 20: Tværfaglig rehabilitering. Fra Wæhrens, E, Winkel A., Jørgensen, H.S. (red.): *Neurologi og neurorehabilitering (2. udgave)*. Munksgaard 2013, side 224-236.

[www.dorthebirkmose.dk](http://www.dorthebirkmose.dk)